## Rješenje Ustavnog suda Republike Hrvatske broj: U-III-1300/2014 od 11. srpnja 2014.

### NN 100/2014 (18.8.2014.), Rješenje Ustavnog suda Republike Hrvatske broj: U-III-1300/2014 od 11. srpnja 2014.

USTAVNI SUD REPUBLIKE HRVATSKE

1971

Ustavni sud Republike Hrvatske, u sastavu Jasna Omejec, predsjednica Suda, te suci Mato Arlović, Snježana Bagić, Slavica Banić, Mario Jelušić, Davor Krapac, Ivan Matija, Antun Palarić i Duška Šarin, u postupku koji je ustavnom tužbom pokrenula Općina Dugopolje, koju zastupa Vinko Samardžić, odvjetnik u Splitu, na sjednici održanoj 11. srpnja 2014. jednoglasno je donio

RJEŠENJE

I. Ustavna tužba se odbacuje.

II. Ovo rješenje objavit će se u »Narodnim novinama«.

Obrazloženje

1. Općina Dugopolje podnijela je ustavnu tužbu protiv odluke Ministarstva uprave Republike Hrvatske (u daljnjem tekstu: Ministarstvo uprave) klasa: 014-01/13-01/12, urbroj: 515-02-02/1-14-8 od 14. veljače 2014. (u daljnjem tekstu: osporena odluka).

Osporenom je odlukom Ministarstvo uprave ocjenjivalo »ispravnost« dvaju referendumskih pitanja. Riječ je bila o pitanjima koja je sastavio Organizacijski odbor za izjašnjavanje birača o potrebi da se zatraži raspisivanje lokalnog referenduma (u daljnjem tekstu: Organizacijski odbor), a koja su dostavljena Općinskom vijeću Općine Dugopolje 11. prosinca 2013. zajedno s prijedlogom za raspisivanje referenduma i s priloženih 665 potpisa birača (od kojih su 613 bila valjana, to jest 20,178% od ukupnog broja birača u Općini Dugopolje).

Općina Dugopolje podnijela je ustavnu tužbu u odnosu na točku 1. izreke odluke Ministarstva uprave kojom je prvo pitanje ocijenjeno »ispravnim«. Podnositeljica ustavne tužbe smatra da je taj dio odluke Ministarstva uprave »protivan Ustavu Republike Hrvatske« jer, između ostalih prigovora koji se većinom odnose na propuste Organizacijskog odbora tijekom prikupljanja potpisa birača, »onemogućuje sudsku kontrolu zakonitosti, budući u pouci o pravnom lijeku nije dana mogućnost žalbe ili pak pokretanja upravnog spora«.

2. Uvod i izreka osporene odluke Ministarstva uprave u cijelosti glase:

»Na temelju članka 24. stavka 5. Zakona o lokalnoj i područnoj (regionalnoj) samoupravi ('Narodne novine', br. 33/01, 60/01, 129/05, 109/07, 125/08, 36/09, 150/11, 144/12 i 19/13 – pročišćeni tekst), Ministarstvo uprave dana 14. veljače 2014. godine donijelo je

ODLUKU

1. Prijedlog za raspisivanje referenduma, dostavljen od Općinskog vijeća Općine Dugopolje, u dijelu koji se odnosi na prvo referendumsko pitanje sadržaja: 'Jeste li za to da se donese odluka po kojoj je cijena komunalnog doprinosa u općini Dugopolje u postupku legalizacije bespravno sagrađenih objekata 1 kn/m3?', utvrđuje se ispravnim.

2. U dijelu koji se odnosi na drugo referendumsko pitanje sadržaja: 'Jeste li za to da općina Dugopolje poduzme i provede sve radnje koje su potrebne za ustroj katastra i zemljišnih knjiga i njegovog usklađivanja sa stvarnim stanjem na terenu na području katastarske općine Dugopolje?', Prijedlog se utvrđuje neispravnim.«

2.1. Ministarstvo uprave navelo je u uputi o pravnom lijeku:

»Uputa o pravnom lijeku:

Protiv ove Odluke nije dozvoljena žalba, već se može pokrenuti upravni spor pred Visokim upravnim sudom Republike Hrvatske, u dijelu točke 2. izreke Odluke kojim je utvrđeno da prijedlog nije ispravan.«

Sukladno tome, Ministarstvo uprave utvrdilo je u uputi o pravnom lijeku da se u upravnom sporu pred Visokim upravnim sudom Republike Hrvatske može pobijati samo točka 2. izreke osporene odluke.

3. Članak 24. stavak 5. Zakona o lokalnoj i područnoj (regionalnoj) samoupravi (»Narodne novine« broj 33/01., 60/01., 129/05., 109/07., 125/08., 36/09., 150/11. i 144/12., u daljnjem tekstu: ZoLiP(R)S), na kojemu se temelji osporena odluka Ministarstva uprave, u mjerodavnom dijelu glasi:

»Članak 24.

(...)

(5) ... Središnje tijelo državne uprave nadležno za lokalnu i područnu (regionalnu) samoupravu će u roku od 60 dana od dostave utvrditi ispravnost podnesenog prijedloga, odnosno utvrditi je li prijedlog podnesen od potrebnog broja birača u jedinici i je li referendumsko pitanje sukladno odredbama Zakona te odluku o utvrđenom dostaviti predstavničkom tijelu. Ako središnje tijelo državne uprave nadležno za lokalnu i područnu (regionalnu) samoupravu utvrdi da je prijedlog ispravan, predstavničko tijelo raspisat će referendum u roku od 30 dana od zaprimanja odluke. Protiv odluke središnjeg tijela državne uprave kojom je utvrđeno da prijedlog nije ispravan nije dozvoljena žalba, već se može pokrenuti upravni spor pred Visokim upravnim sudom Republike Hrvatske.

(...)«

Iz navedene je zakonske odredbe jasno kako ZoLiP(R)S ne dopušta mogućnost da jedinica lokalne i područne (regionalne) samouprave pokreće upravni spor protiv odluke nadležnog ministarstva kojom je prijedlog za raspisivanje referenduma odnosno referendumsko pitanje ocijenjeno »ispravnim«.

S druge strane, protiv odluke nadležnog ministarstva kojom je prijedlog za raspisivanje referenduma odnosno referendumsko pitanje ocijenjeno »neispravnim« ZoLiP(R)S) dopušta mogućnost pokretanja upravnog spora (u uputi o pravnom lijeku pravilno je naznačena nadležnost Visokog upravnog suda Republike Hrvatske za te sporove). Međutim, kad je riječ o referendumu raspisivanje kojeg je predložilo 20% od ukupnog broja birača u jedinici lokalne i područne (regionalne) samouprave, onda po naravi stvari ne bi mogla biti riječ o pravu jedinice lokalne i područne (regionalne) samouprave na podnošenje tužbe protiv takve odluke nadležnog ministarstva u smislu članka 24. stavka 5. ZoLiP(R)S-a.

4. U ustavnosudskom postupku utvrđeno je da podnositeljica nije ovlaštena za podnošenje ustavne tužbe protiv odluke nadležnog ministarstva jer u konkretnoj pravnoj situaciji ne može biti nositelj ustavnih prava.

Naime, općina Dugopolje je jedinica lokalne samouprave koja se u odnosu na zakonsku obvezu provođenja lokalnog referenduma nalazi u položaju tijela javne vlasti. Kao takva, ona nema svoje vlastito pravo na neprovođenje referenduma i ne može se smatrati ovlaštenikom prava na podnošenje ustavne tužbe.

5. Članak 72. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst, u daljnjem tekstu: Ustavni zakon) propisuje:

»Članak 72.

Ustavni sud će rješenjem odbaciti ustavnu tužbu: ... ako je ustavna tužba ... nedopuštena. Tužba je nedopuštena: ... ako je tužbu podnijela osoba koja nije ovlaštena za njezino podnošenje. ...«

6. Sukladno tome, na temelju članka 72. Ustavnog zakona riješeno je kao u točki I. izreke ove odluke.

7. Odluka o objavi (točka II. izreke) temelji se na članku 29. Ustavnog zakona.

Broj: U-III-1300/2014

Zagreb, 11. srpnja 2014.

USTAVNI SUD REPUBLIKE HRVATSKE

Predsjednica

dr. sc. Jasna Omejec, v. r.

Rješenje, NN 100/2014-1971